沈与求
山西行
山西健儿好身手，气如车轮胆如斗。
十五射猎少年场，戏格黄罴同拉朽。
二十竄名尺籍中，铁马追风快驰走。
臂弓腰箭了一生，只喜论攻不论守。
兵符夜半出辕门，将军令肃谁敢后。
自夸豪健天下无，誓为官家扫群丑。
蛮夷共事古来危，监军巧落胡人机。
黑山未靖黄河沸，胡尘倏忽连紫微。
长驱中州斥候绝，已闻饮马金明池。
种家猛将忠贯日，发上冲冠颐指挥。
主辱偷生事不武，壮士裂眦争相随。
东跨潼关达上国，城头夜插将军旗。
诸胡下马拜吾父，请成退舍才有期。
肉食谋国帝子质，勒兵不动护送之。
壮士束手猛将死，胡来侮人犹小儿。
明明二圣尧舜主，天翻地坼徒尔为。
天翻地坼徒尔为，北望血泪滂两颐。
真人中兴似光武，赤眉青犊折箠笞。
一呼夺击肯效死，风鹤尚信惊王师。
呜呼何为背征讨，红帕兜鍪半为盗。
东家昨夜虏小姑，西妇朝篷握刀笑。
锦衣玉食事奢侈，翠眉红颊资强暴。
黄屋今怀旰食忧，忍与豺狼活蓬藋。
时危宜尔悍且骄，侧耳试听哀痛诏。
五陵佳气自葱葱，为雪大雠安九庙。